Orela podargo

Orela podargo (Batrachostomus auritus), aŭ Granda ranbuŝulo, estas specio de birdoj en la familio Podargedoj, Podargidae. Ili troviĝas en Sudorienta Azio, nome en Brunejo, Indonezio, Malajzio, kaj Tajlando, en subtropikaj aŭ tropikaj malsekaj arbaroj de malaltaj teroj. Senarbarigo pro lignoproduktado de ĝia habitato metas riskon al ĝia survivado, kaj la Internacia Unio por Konservado de Naturo listigis ĝin kiel vundebla specio.

Aspekto
La granda ranbuŝulo estas konsiderinde pli granda ol aliaj membroj de sia genro kaj kreskas ĝis longo de ĉirkaŭ 42 cm. Ambaŭ seksoj estas similaj kaj la koloraro estas sufiĉe varia, la supraj partoj estas ĉefe kaŝtanbrunaj kaj nigrecbrunaj, striecaj kaj makulecaj per blanka kaj flavecbruna koloroj. La subaj partoj estas obtuze brunaj aŭ palruĝbrunaj, la ventro estas pli pala ol la brusto. La beko estas kornokolora kun pli malhela pinto, la gapo estas flava, la irisoj estas iom helbrunaj aŭ malhelbrunaj, kaj la kruroj estas obtuze flavaj.

Distribuado kaj habitato
La specio troviĝas en Tajlando, Malajzio, Indonezio kaj Brunejo. Ĝia teritorio etendiĝas de suda Tajlando, tra Sabaho, Saravako kaj Duoninsula Malajzio ĝis Kalimantano, Sumatro, Indonezio kaj Brunejo. Ĝia vivejo estas praarbaro de malaltaj teroj, sed ĝi troviĝas ankaŭ en sekundara arbaro kaj en areoj de regeneriĝa kresko. Ĝi troviĝas je altitudoj de marnivelo ĝis almenaŭ 250 m, kaj eble ĝis 1000 m.

Ekologio
La konduto de ĉi tiu birdo ne estas bone konata. Ĝi ĉasas nokte, sur la tero kaj en la kanopeo, manĝante insektojn kiel akridojn kaj cikadojn. Ĝi ripozas tage, sidante sur branĉo aŭ kaŝite en truo, sola aŭ eble en paroj. Iam individuo estis ĉikanita de pli granda Paradiza drongo ĝis ĝi forflugis en densan ŝirmejon. Kantas, ĉefe nokte, de ripozejo en arbo, ĝia voĉo estas diverse priskribita kiel ripetata "profunda kavaĵsona tremolo" aŭ kiel "serio de kvar ĝis ok laŭtaj, fluaj triloj".

La nesto estas firme ligita al maldika branĉo de arbeto aŭ malgranda arbo. Ĝi konsistas el cirkla kuseno el lanugo sur kiu la sola ovo estas balancigita; la ovo defalus se ne estus la kovanta gepatra birdo, kiu kaŭras laŭlonge de la branĉo anstataŭ trans ĝi.

Statuso
B. auritus estas malofta tra plejparto de sia teritorio. La tuta populacio estas nekonata, sed la nombro de birdoj verŝajne malpliiĝas paralele kun la detruo de tropikaj arbaroj de malaltaj teroj tra sia teritorio. La Internacia Unio por la Konservo de Naturo taksis ĝian konservan statuson kiel vundeblan specion.

Referencoj

 Eksteraj ligiloj 

Bildo kaj klasigo ĉe Animal Diversity Web

Kategorio:Podargedoj
Kategorio:Orientalisa faŭno
Kategorio:Bestoj el la Aŭstralazia ekozono
Kategorio:Birdoj de Azio